

Čebelarska zveza Slovenije

Javna svetovalna služba v čebelarstvu

Brdo pri Lukovici 8, 1225 Lukovica

Tel. 01 7296 133, fax. 01 7296 132

Naš znak:148/2016

Brdo, 3.10.2016

**Obvestilo predsednikom in predsednicam čebelarskih društev**

**Zmanjšajmo ostanke akaricidov v vosku**

Vosek v panju je prva posoda za med, napako, ki jo naredimo na tej stopnji, kasneje ne moremo popraviti. Če je vosek, ki je namenjen pridobivanju medu, onesnažen z akaricidi, zdravili, ki jih uporabljamo za zatiranje varoj, se lahko le ti znajdejo tudi v medu in ostalih čebeljih pridelkih. Prehod ostankov iz voska v medu in druge čebelje pridelke je odvisen od tipa akaricida in količine le tega v vosku, zato je naša naloga, da poskrbimo, da med pridobivamo iz voska brez ostankov akaricidov. Glede na literaturo in naše izkušnje je z vidika obremenjenosti voska in prehajanja v med, najbolj problematičen akaricid kumafos, ki je aktivna substanca v Checkmitu in Perizinu.

Splošna navodila proizvajalcev zdravil in veterinarjev za večino zdravil vključujejo napotek, da se medu ne toči iz satov, ki so bila pod vplivom zdravil. Kar pomeni, da se pri zdravljenju mediščne sate odstrani iz panja in da se med ne toči iz morebiti prevešenih satov iz plodišča, ki so bila pod vplivom zdravil. Tako bomo zagotovili, da med ne bo vseboval ostankov, ki so višji od najvišje dovoljene vrednosti v medu.

Da bomo ostanke v naših čebeljih pridelkih zmanjšali, moramo poleg, tega da se izogibamo akaricidov, ki puščajo ostanke v vosku (Checkmite, Perizin,..), z akaricidi obremenjen vosek iz panjev odstraniti in v panje vnašati čist neobremenjen vosek. To velja tudi za satje v plodišču, saj čebele vosek po panju prenašajo. Tako so v novo zgrajenem deviškem vosku lahko prisotni akaricidi, tudi če satje ni bilo nikoli pod vplivom zdravil. Odstranjevanje starega satja iz panja je še posebej pomembno, v primeru, če satje vsebuje, kakšne akaricide, ki jih v medu praktično ne sme biti. V okviru lanskega inšpekcijskega nadzora Uprave za varno hrano, veterinarstvo in varstvo rastlin so od 21 pregledanih vzorcev satja, v 8 vzorcih našli nedovoljeno snov klorfenvinfos, v vrednostih od 0,058 do 0,071 mg/kg. Ostanki akaricidov so lahko prisotni tudi v satnicah, saj se pri običajni predelavi satja v satnice, ostanki iz voska prenesejo v satnice. Temperatura jih ne uniči.

**Stanje v satnicah na našem trgu**

ČZS je v analizo v italijanski laboratorij Neotron poslala pet satnic različni proizvajalcev kupljenih v trgovinah. Vse so vsebovale kumafos in sicer v koncentraciji od 0,84 mg/kg do 5,2 mg/kg, štiri od njih so vsebovale tudi klorfenvinfos in sicer v koncentraciji od 0,072 mg/kg do 0,28 mg/kg. Vsebnost klorfenvinfosa je bila v vseh vzorcih nizka, pod 1 mg/kg, kar je meja, ki jo nemški raziskovalec Wallner (Wallner, 1992) priporoča v satnicah vsaj za kumafos, bromopropilat in fluvalinat, saj je dokazal, da začnejo omenjeni ostanki prehajati iz voska v med pri koncentraciji 1 mg/kg voska.

**Skrb za neobremenjen vosek**

Naša naloga je, da akaricide, čim prej odstranimo iz našega voska, kar pa lahko naredimo samo z uporabo satnic z minimalno vsebnostjo ostankov. Ena možnost je, da v čebelarskih trgovinah kupimo satnice iz ekološke pridelave, cena teh je cca 2,4 € za AŽ satnico, druga možnost pa je da lasten vosek pred predelavo v satnico oddamo v bolj zahtevna čiščenja.

Podjetje Samson iz Kamnika je v svoje postopke predelave voska v satnice vpeljalo postopek čiščenja voska, s pomočjo katerega lahko vosek v precejšnji meri (**ne pa popolnoma**) očišči kumafosa in klorfenvinfosa. Za čiščenje 1 kg voska je treba odšteti 4 EUR, vendar pri tem od skupne mase prinesenega voska odštejejo 15 % (to so nečistoče in vosek, ki ostane na filtrirnem sredstvu). Tako npr. čebelar, ki prinese 10 kg voska, dobi 8,5 kg prečiščenega voska, za čiščenje pa mora odšteti 40 EUR. Na prečiščenem vosku bo opravljena analiza vsebnosti kumafosa in klorfenvinfosa.

**Način zbiranja voska**

Skrb za očiščenje slovenskega voska je dolžnost vseh slovenskih čebelarjev. Upravni odbor Čebelarske zveze Slovenije priporoča društvom, da pri svojih članih zberejo vosek in ga do **2. novembra 2016** dostavijo v podjetje Samson Kamnik, ki ga bo do določene mere očistilo akaricidov. Vosek mora biti očiščen mehanskih nečistoč, neplesniv, rumene barve, s tipičnim vonjem po vosku….Pri topljenju naj se precedi preko cedilo (platno,…) z velikostjo por največ 0,1 mm. Plesniv, neprečiščen vosek ne bodo sprejeli in očistili. Zbrati moramo vsaj eno tono slovenskega voska.

Če bi čebelarji želeli, da bi njihov vosek predelali v satnice, bi morali poleg 4 EUR za čiščenje voska doplačati še 2 EUR za izdelavo enega kg satnic. Na voljo so AŽ-, LR- in 2/3 LR-satnice. Iz enega kilograma voska dobite približno 11 kosov AŽ- oz. LR-satnic ali 16 kosov 2/3 LR-satnic. Vosek bo očiščen predvidoma v treh tednih.

Prilagamo obrazec, kot primer v društvu za evidenco o oddaji voska posameznega čebelarja.

Spoštovani predsednik/ca, spodbudite svoje člane, da bomo odgovorno pristopili k akciji k zamenjavi slovenskega voska in tako zagotovili varnost naših čebeljih pridelkov. Proces zamenjave voska ni enoleten projekt, temveč bo trajal precej časa, zato je prav, da vsi odgovorno pristopimo k nalogi.

Dodatne informacije lahko prejmete pri Vladu Auguštinu (vlado.augustin@czs.si, 040436516) in Andreji Kandolf B. (andreja.kandolf@czs.si, 040436514).

Lep pozdrav,

Andreja Kandolf Borovšak Janez Nagode l.r.

Svetovalka za zagotavljanje varne hrane Predsednik Komisije za varno hrano

Predlog tabele v društvu za zbiranje voska:

|  |  |  |  |
| --- | --- | --- | --- |
| **Ime priimek čebelarja** | **Količina oddanega voska (odšteto 15 % mase voska za nečistoče)** | **Predelava v satnice****DA/NE** | **Tip satnic** |
|  |  | DANE | AŽLR2/3 LR |
|  |  | DANE | AŽLR2/3 LR |
|  |  | DANE | AŽLR2/3 LR |